Papersnake/gushiwen huggingface dataset:
病中未能访邓德载督参大监戏赠二首 其二
岳珂（宋代）

老来病是恶因缘，白昼明窗思悄然。欲住又倾连夕雨，半醒似悄困人天。

近拈吟笔尘欺砚，远想江楼浪拍船。满院杏花红欲放，何时长笛悄风前。
题三乡诗
若耶溪女子（唐代）

昔逐良人西入关，良人身殁妾空还。

谢娘卫女不相待，为雨为云归此山。
次韵斯远去秋八月十三日午睡既醒登山远望见
赵蕃（宋代）

数行书里两章诗，坐诵行哦昼屡移。
赋当疏雨梧桐日，题就扶疏夏木时。
孟尝君歌
司马光（宋代）

君不见薛公在齐当路时，三千豪士相追随。邑封万户无自入，豪牛酾酒不为赀。

门下纷纷如市人，鸡鸣狗盗亦同尘。一朝失势宾客落，唯有冯驩西入秦。
和闻莺
虞俦（宋代）

度柳穿花故故迟，黄金新刷羽毛奇。
惊回午梦花梢日，啼破春愁柳絮时。
老去上林空好语，向来幽谷有谁知。
纷纷云雨成翻覆，求友唯君慰我思。
杂曲歌辞。渭城少年行
崔颢（唐代）

洛阳二月梨花飞，秦地行人春忆归。扬鞭走马城南陌，

朝逢驿使秦川客。驿使前日发章台，传道长安春早来。

棠梨宫中燕初至，葡萄馆里花正开。念此使人归更早，

三月便达长安道。长安道上春可怜，摇风荡日曲河边。

万户楼台临渭水，五陵花柳满秦川。秦川寒食盛繁华，

游子春来喜见花。斗鸡下杜尘初合，走马章台日半斜。

章台帝城称贵里，青楼日晚歌钟起。贵里豪家白马骄，

五陵年少不相饶。双双挟弹来金市，两两鸣鞭上渭桥。

渭城桥头酒新熟，金鞍白马谁家宿。可怜锦瑟筝琵琶，

玉台清酒就君家。小妇春来不解羞，娇歌一曲杨柳花。
和谹父问讯吉父
王洋（宋代）

困臂知三折，攻顽费七旬。
不闻覆杯水，能救一舆薪。
俗傲轩辕圣，巫夸越女神。
百年勾漏术，触处白头新。
寄青浦丞李青立
王士祯（清代）

麟趾异凡蹄，凤毛异凡羽。君为南阳孙，豁达类其祖。

请从复辟论，即事感今古。神龙奋幽蛰，天星落如雨。

仓皇夺门功，造次成肺腑。舆台珥貂蝉，政柄归奄竖。

陈请滥恩泽，带刀依负斧。晋文定王室，请隧不见许。

吁嗟彼何人，凭藉乱狐鼠。爰立当危疑，踪迹等羁旅。

当时武功伯，唇齿终龃龉。公实仗忠信，臲卼成心膂。

呜呼三杨后，伯仲见伊吕。天地郁风云，将相如龙虎。

爱君清门后，克秉高曾矩。低眉百寮底，手版趋公府。

青袍映春草，远向春申浦。妇有林下风，乐事笑眉妩。

诗寄雁南飞，因风堕洲渚。
谢赵季茂海错二律 其二
岳珂（宋代）

苜槃朝日照蓬蒿，消得长吟赋老饕。喜见监州有螃蟹，未须学士议车螯。

案鲑三九漫青韭，斗酒十千无白醪。应为近来诗思少，故将饮兴发风骚。
癸丑九月，六十自慨四首 其三
张之纯（清代）

旧事重提细忖量，未能亲墓表泷冈。停车问字徒饶舌，倾盖论交枉热肠。

曾效捉刀杨德祖，空怀草檄骆宾王。昔年辛苦论文友，偻指知音半北邙。
卜算子
郭应祥（宋代）

春事到清明，过了三之二。秾李夭桃委路尘，太半成泥滓。

只有夭棠花，恰似杨妃醉。折向铜壶把烛看，且莫教渠睡。
戏题婴儿图
刘鹗（清代）

大儿初脱怀，小儿犹恋乳。凯风棘成薪，母氏亦良苦。

人生襁褓中，焉识母如此？兹图用情深，人应尽为子。
谒云林公祠即题二首 其一
倪灿（清代）

不是元朝不是明，羲皇以上一先生。芝藤高阁今何在，终古空留清閟名。
读史
萧澥（宋代）

雁门翼处不身亲，成事安知非楚人。
何事当年良史笔，啬于一传著功臣。
宦迹流芳卷为郑端州乃祖题 其一
叶春及（明代）

闻道南州作尉时，青袍白马更多髭。三年始信舆人诵，百里空留汉吏祠。

漠漠水田春日晚，飞飞野雉夕阳迟。只今惟有西湖月，长照汪汪万顷陂。
次韵知府中奉登郁孤诗
廖刚（宋代）

隼旆飞扬百仞台，满城佳气静氛埃。烟云渺渺江流去，花木欣欣春思回。

妙舞人传天上曲，暗香风度岭头梅。金莲影散蓬壸夜，馀兴应留继日来。
鹧鸪天（乙丑岁寿内子）
郭应祥（宋代）

怪得欢声满十龙。诞辰和气敌严冬。安书莲幕欣频到，庆事花城喜屡逢。

琼液泛，宝熏浓。华堂交口祝椿松。阿姑同健夫偕老，会有重重锦诰封。
偈颂二十九首
释云（宋代）

人从陈州来，不得许州信。
钟楼上念赞，床脚下种菜。
盏子扑落地，楪子成七八年。
寓目
孔平仲（宋代）

白日照园林，悲风久萧索。横秋只鹘健，驾海孤帆逸。

阴云带雨归，晴嶂排空出。一望一高歌，凭谁纵吟笔。
双剑篇
胡应麟（明代）

君不见新都司马公，手提三尺驱群雄。文章落笔掩左马，出将入相称人龙。

又不见山东戚少保，结发从军事征讨。高牙大纛海岱间，南北王庭净如扫。

两公文武真奇才，中原相遇神徘徊。片言握手肝胆合，白日莽苍青冥开。

帝遣将军获精铁，铸作纯钩两奇绝。一携自佩一赠公，绕夜虹光对明灭。

相逢则合离则分，雄飞雌逐流风霆。合如双龙挂宇宙，离如独鹗横秋冥。

何来胡生客武林，蹑两芒屩登龙门。长揖将军拜司马，瞥然睹此惊心魂。

蜃饰蛟装迥奇丽，土花半蚀芙蓉腻。三秋太白横亘天，万丈银河寒压地。

飞霜喷雪魍魉愁，掣电扬飙神鬼避。武林八月天茫茫，白波两岸飞钱塘。

天目东西八万仞，势压大海摩青苍。此时双剑坐中合，神锋咫尺相低昂。

纵横壮气摄五岳，浩荡精魄回三光。将军百战挺奇节，司马百代留馀芳。

丈夫树立固当尔，那令异物长潜藏。君不见蒙庄周，平生说剑干诸侯。

穷来斗水不自觅，咄嗟文士真蜉蝣。又不见淮阴侯，仗剑从戎追沐猴。

武士知几古来少，未央落日风飕飗。岂若公遭明盛世，文武雄才更相济。

壮烈同标天地间，淳风直挽周秦际。东海胡生不自量，蚤年侠气飘鱼肠。

长缨欲系玉门敌，寸管拟轶开元章。只今三十尚碌碌，尔发胡短心胡长。

呜呼两钜公，绝代真罕有。干将与莫邪，世世长共守。

灵物由来异人得，青萍讵落凡夫手。笑杀狂生一蒯缑，歌罢无鱼厌奔走。

谓生且饮勿复言，天生七尺宁徒然。剧孟曾倾亚父坐，侯芭亦受扬雄玄。

名山石室岂辽绝，会令大业流青编。胡不为公一扫五千字，珠光照耀双龙泉。

渴病年来废书久，茂苑西风重搔首。寂寞公孙剑器行，一代雄才我何有。

睹公神物心飞扬，醉墨淋漓忘妍丑。篇成一笑还自歌，错落寒空堕牛斗。

倘勒丰城双玉函，万古雷张同不朽。
南乡子·野景有谁收
吴潜（宋代）

野景有谁收。只在苍鸥白鹭洲。风树飘摇云树暗，衣飕。目断青天天际头。壮志世难酬。丹桂红蕖又晚秋。多少心情多少事，都休。载取江湖一片愁。
仙坛
叶适（宋代）

堂堂人物地行仙，勾漏丹砂信有缘。
弹压松篁知暂尔，未庆谢屐久林泉。
出关
吴兆骞（清代）

边楼回首削嶙峋，
筚篥喧喧驿骑尘。
敢望余生还故国，
独怜多难累衰亲。
云阴不散黄龙雪，
柳色初开紫塞春。
姜女石前频驻马，
傍关犹是汉家人。?
述谢陈亮之邦伯时自广平被召 其一
顾璘（明代）

铜章叨拜庶官中，先达从君见古风。乡谊每劳开阁待，民情长许置邮通。

才疏谬得淮阳召，身在应怀鲍叔功。已幸枳栖能脱迹，唯於离索叹西东。
惜花春起早
唐寅（明代）

海棠庭院又春深，一寸光阴万两金。
拂曙起来人不解，只缘难放惜花心。
送李泉
洪适（宋代）

周人九府有圜法，汉京金布在令甲。炊炭冶镕多乱真，纷纷轻薄如榆荚。

即山不复私下臣，张官置吏几王春。君子谓之阿堵物，方兄不知何许人。

十羊九牧其弊近，谈何容易趣销印。事权顿使归民曹，鼓铸伊谁察诸郡。

诏书恳恳修废官，诸公争言隃度难。向来矫枉亦太过，畴咨英俊乘輶轩。

鼎新能事推心计，贯朽不须夸古始。共瞻使者振绣衣，曾见真人兴白水。

荀卿自有富国篇，高视管萧宜并肩。钱流地上小小尔，便合论思雨露边。
长相思·长相思
江总（南北朝）

长相思。
久离别。
征夫去远芳音灭。
湘水深。
陇头咽。
红罗斗帐里。
绿绮清弦绝。
逶迤百尺楼。
愁思三秋结。
双莲阁
谢薖（宋代）

水芝凝露披芳塘，浅妆浓画争煌煌。其间艳异不世出，连芳并蒂知何祥。

有如一座两殊色，盈盈植立汉昭阳。九回沉水不须沐，风生露洗皆生香。

公如瑶林映红粉，粲然一笑倾澄觞。故开华阁挂银榜，大篇金薤垂琳琅。

吾闻草木正瑞世，箑蒲扇暑芝生房。须烦丹青顾陆手，貌取绝艳归明光。
题张也愚草书中庸
赵与时（宋代）

学就右军家数字，笔成东鲁圣人书。
鸾翔凤翥三千许，鹤发鸡皮七十余。
从昔晋碑那写此，近来燕说正纷如。
平生嗜好同羊枣，展玩吟哦又起予。
太清乐 其十
赵佶（宋代）

左右灵飞运甲庚，琳房八景鍊华精。

常阳宴罢归何处，掷火流金事尅成。
端午内中帖子词·皇帝阁
王珪（宋代）

御池风暖水如鳞，争看兰舟竞渡人。
应是君王好忠直，至今犹为吊孤臣。
戏答君锡酣战之句
徐积（宋代）

檄书插羽来何速，铁骑成林势未分。北垒啖声雄似虎，南营杀气猛如云。

阵前剑客投犀袂，帐外歌姬曳绣裙。且待挥兵酣战罢，却行三舍避将军。
旅次盱眙县
温庭筠（唐代）

离离麦擢芒，楚客意偏伤。波上旅愁起，天边归路长。

孤桡投楚驿，残月在淮樯。外杜三千里，谁人数雁行。
杜鹃
赵抃（宋代）

响乱书窗外，人惊梦枕中。江城啼晓月，泽国愬春风。

柳道盘飧绿，桃园躞蹀红。年年来此地，留恨任西东。
仁宗皇帝挽词五首
王珪（宋代）

平昔传清跸，金舆下紫宸。
忽从沧海宴，遂隔属车尘。
剑落桥山夜，衣留汉庙春。
东厢朝圣子，绝恸见群臣。
送前上饶严明府摄玉山
戴叔伦（唐代）

家在故林吴楚间，冰为溪水玉为山。

更将旧政化邻邑，遥见逋人相逐还。
诗二首 其一
施清臣（宋代）

花里蝶，花里休。蓼中虫，蓼中死。人生甜苦皆是缘，法只可随顺应之。
集句寄斯川
刘跂（宋代）

渺渺孤舟逝，计日望旧居。万族各有托，吾亦爱吾庐。

栖栖失群各，暂与田园疏。今日始复来，再喜见友于。

缅然睇崇丘，负疴不获俱。试携子侄辈，且还读我书。

亲戚共一处，过此奚所须。起晚眠常早，谁谓形迹拘。

厚恩固难忘，慨然念黄虞。养真衡茅下，不乐复何如。
赠卿书记
饶节（宋代）

我室如逆旅，尘坌被几席。自是懒扫除，初非护鼠迹。

比室有道人，高洁如玉璧。时来相劳苦，倚席笑哑哑。

道人居若何，纯素胜金碧。槃盂及几杖，奠置有疆埸。

青丝贯湘竹，秩秩间儒释。短长各部伍，行列共绳尺。

试看缶中兰，修叶净如拭。我亦捧心颦，触瓶污履舄。

乃知效子败，古语不可易。时当过师语，输写尽胸臆。

师言吐如屑，永语嗟啧啧。问师何所嗟，吾道苦荆棘。

堂堂大道场，儿辈恣陵轹。苞苴幸引援，侧媚乞朝夕。

争传外道语，盗履祖师阈。狂澜不可回，妖氛一何逼。

柏直尚乳臭，唐俭安足惜。世无磊落人，口语谩籍籍。

岂无直道师，众寡久不敌。常恐碧眼胡，西来苦无益。

道人僧之杰，老骥犹伏枥。安得大宝坊，降魔扫妖癖。
孑遗昔数口次杜少陵无家别韵
张萱（明代）

孑遗昔数口，相对饭藿藜。时危日忧生，转徙东复西。

幸未填沟壑，不辞困涂泥。锄耰付邻人，荆棘满前蹊。

故物不可遇，四顾常悽悽。妖狐作人语，饥乌向我啼。

不见索饭儿，转忆去帷妻。有群不敢入，有枝不敢栖。

薪木久已毁，藩圃无遗畦。出门未跬步，满地皆征鼙。

四邻尽惊走，岂不苦提携。嗟我掉两臂，亦苦去住迷。

苦贼与苦兵，所苦亦等齐。拘原空尔为，逸国多旁蹊。

承平知不远，此别休酸嘶。无家幸有身，尚得称遗黎。
雪霁
方寿（清代）

快雪初晴月乍明，碧天无际透疏棂。香生薝卜心如水，閒展《黄庭》一卷经。
师心主人作飞锡岩
王迈（宋代）

岩头古佛留心印，岩下高人新受持。
佛变本来无隐现，人於悟处领希夷。
莫嫌梦里还谈梦，且看奇中更有奇。
他日证成罗汉果，相逢不必问伊谁。
龙眠居士画十六大阿罗汉赞 其十二
李纲（宋代）

敷座亲密，便于笑语。怀抱之适，怡然相顾。沥彼瓶液，注于掌中。

普润四大，一滴之功。
浒眼
释绍昙（宋代）

万派奔流触断崖，涡漩一穷绝安排。
渊深彻见灵源底，里许如何著得沙。
漫游二首 其二 北天王院
洪朋（宋代）

欲界浩无穷，天王部落雄。谁知贝叶地，即是水精宫。

乌塔秋声里，鸾冈晚照中。先贤多妙句，栏楯入西风。
道出溧水遇雨借宿计图长家留赠
庞嵩（明代）

麦郊春润布甘霖，短袷迎风冷透襟。喜有高门新榻下，愧无南国旧棠阴。

何因琼玖情偏厚，渐引杯盘乐更深。踧踖趋庭知有子，岂无叔夏素传心。
漫兴十一首 其十一
赵蕃（宋代）

寒日萧萧上矮窗，竹阴窗影两舂撞。是中寓意真无尽，笔底寻诗卒未降。
读德风亭集
金孝维（清代）

宏才茂学兼多艺，闺阁应传绝代名。若使斯人今尚在，不辞苍鬓拜先生。
章和二年中
李贺（唐代）

云萧索，田风拂拂，麦芒如篲黍如粟。关中父老百领襦，

关东吏人乏诟租。健犊春耕土膏黑，菖蒲丛丛沿水脉。

殷勤为我下田租，百钱携偿丝桐客。游春漫光坞花白，

野林散香神降席。拜神得寿献天子，七星贯断姮娥死。
和林正甫遐思湖上丽人绝句 其一
虞俦（宋代）

风前柳逞腰肢活，雨后山横眉黛长。欲把西湖比西子，却成画饼诳空肠。
湖边
潘玙（宋代）

久不到湖边，春风忆去年。
看来游览地，难值艳阳天。
花柳矜新态，溪山际宿缘。
逢僧知寺近，索茗且谭禅。
述怀 其二
钦善（清代）

此身从何来，偶然有姓氏。与世相浮沈，蹈义为谁死。

盗蹠固已非，伯夷未为是。庸庸各自保，智哉当路子。
滁上谪居
王禹偁（宋代）

敢叹我命薄，所嗟吾道消。
谪官淮上老，京信日边遥。
巧宦或五鼎，甘贫唯一瓢。
居然古人事，名迹讵相饶。
七十自寿 其二
林纾（清代）

少年里社目狂生，被酒时时带剑行。列传常思追剧孟，天心强派作程婴。

忍寒何必因人热，超义无妨冒死争。到此一齐都忏悔，道书坐对短灯檠。
同邦相携酒兰阴送曹子念入闽作
胡应麟（明代）

平原此日又离筵，夹坐青山对惘然。丹荔欲餐闽海上，紫兰重撷越溪前。

船过杨仆行师地，剑访雷生作客年。为向武夷看谪籍，东归同赴大罗缘。
锦钱馀笑 其六
郑思肖（宋代）

佯狂真佯狂，踏碎东风影。一任东风吹，花意乱不定。

闹闹人丛中，人人唤不应。借问老先生，莫教是姓郑。
洛阳
陶廷珍（清代）

瀍流西绕洛阳城，海内争传赤县名。地枕长河周下邑，天开神县汉东京。

故宫秋草铜驼陌，老树斜阳杜宇声。况是经过风雪里，蓝衫破帽感书生。
忆母遂病三上疏求归不允却赋十诗 其五
倪元璐（明代）

情绪如春草，茸茸不可删。虫攻心是恙，刀折首无镮。

游士倨黄鹄，豪人闷白鹇。微臣非此意，亦不动天颜。
听郑羽人弹琴
李中（五代）

仙乡景已清，仙子启琴声。秋月空山寂，淳风一夜生。

莎间虫罢响，松顶鹤初惊。因感浮华世，谁怜太古情。
失调名
李清照（宋代）

条脱闲揎系五丝。
咏菊八首
陈尚恂（清代）

蓦来枫径路逶迤，绘出秋花近野陂。落笔自含高世想，披图谁肖傲霜枝。

冰瓯点缀神先瘦，玉蕊缤纷节不移。淡到无言如可读，焚香镇日画帘垂。
望敦煌
佚名（唐代）

数回瞻望敦煌道，千里茫茫尽白草。男儿留滞暂时间，不应便向戎庭老。
嘉禾百咏 其四十一 列岫亭
张尧同（宋代）

吾州风物好，惟是欠青山。忽有洞庭色，来从一笑间。
临江仙
张泌（唐代）

烟收湘渚秋江静，蕉花露泣愁红。五云双鹤去无踪，几回魂断，凝望向长空。

翠竹暗留珠泪怨，闲调宝瑟波中。花鬟月鬓绿云重，古祠深殿，香冷雨和风。
金溪道中
陆游（宋代）

云闇苦竹市，雨来乌石冈。
驾犁双犊健，（苘口换加）茧一村双。
天地君恩重，风埃吏责忙。
敢辞坡路滑，且领笋舆凉。
颂古五十五首 其三十五
释绍昙（宋代）

飏下山藤设意深，嗅乌喙药祸沾身。脚跟未断红丝线，智鉴难逃明眼人。
题扇 道扇
徐积（宋代）

携待真坛醮，摇吟玉笈书。面题金鼎诀，背画五云车。
又悼石湖老人
陈造（宋代）

老商笑不待三年，枵腹人人得果然。
商俗均沾傅岩雨，中行羞死绕朝鞭。
探原已茹丘轲胾，落笔聊差屈宋肩。
缅想神游知有处，定骖鸾鹤戏芝田。
小重山·柳暗花明春事深
章良能（宋代）

柳暗花明春事深。小阑红芍药，已抽簪。雨馀风软碎鸣禽。迟迟日，犹带一分阴。
往事莫沉吟。身闲时序好，且登临。旧游无处不堪寻。无寻处，惟有少年心。
凯乐歌辞三首 其二 述诸军用命
牛弘等奉诏作（隋代）

帝德远覃，天维宏布。功高云天，声隆韶濩。惟彼海隅，未从王度。

皇赫斯怒，元戎启路。桓桓猛将，赳赳英谟。攻如燎发，战似摧枯。

救兹涂炭，克彼妖逋。尘清两越，气静三吴。鲸鲵已夷，封疆载辟。

班马萧萧，归旌奕奕。云台表效，司勋纪绩。业并山河，道固金石。
过丁晋公旧园
刘攽（宋代）

宁知陵谷变，遂见曲池平。乔木祇益老，储胥空复情。

废墀盈叠藓，颓榭迹微行。桑霍为厚戒，千秋馀叹声。
句
盛度（宋代）

我来佩竹使，方且憩熊轓。
夜半乐·冻云黯淡天气
柳永（宋代）

冻云黯淡天气，扁舟一叶，乘兴离江渚。渡万壑千岩，越溪深处。离涛渐息，樵风乍起，更闻商旅相呼。片帆高举。泛画鹢、翩翩过南浦。
望中酒旆闪闪，一簇烟村，数行霜树。残日下，渔人鸣榔归去。败荷零落，衰杨掩映，岸边两两三三，浣沙游女。避行客、含羞笑相语。
到此因念，绣阁轻抛，浪萍难驻。叹后约丁宁竟何据。惨离怀，空恨岁晚归期阻。凝泪眼、杳杳神京路。断鸿声远长天暮。
闷歌行十二首
杨万里（宋代）

大风动地卷波头，索酒频添醉未休。
不判明朝教作病，却图今夕要忘愁。
池阳郡丞蔡洛沙往居金陵与余同席别二十年远矣余过池阳适病目谢客不能握手诗以讯之洛沙长沙人自南昌郡丞移此
张萱（明代）

蚤誉雄三楚，移官得九华。宦情甘短袖，家世本长沙。

曾否音容改，相思岁月赊。不须重握手，世路总天涯。
月夜独酌
王十朋（宋代）

月色撩人不忍眠，杖头独挂百青钱。一杯竹叶那能醉，浇起乡心更黯然。
翩翩弓之张兮诗三章寄王介甫
王令（宋代）

翩翩弓之张兮，其亦弛则藏兮。
惟此乘马，不秣而驾。
惟彼乘驹，不驾以刍。
更漏子
晏几道（宋代）

欲论心，先掩泪。零落去年风味。闲卧处，不言时。愁多只自知。

到情深，俱是怨。惟有梦中相见。犹似旧，奈人禁。偎人说寸心。
次韵学士重阳雪中见招不赴前后十六首
洪皓（宋代）

西邻樽俎比星陈，强欲携筇虑损神。
得句挥毫须会友，缓声振木解如宾。
献酬杂坐欺三白，服饵单棲忘五辛。
重九闲居真可惜，销忧思引万家春。
题刘氏市隐亭
黄彦平（宋代）

云合日景暮，鸟啼芳意休。
闲芳必佳境，倦客得深投。
主人定何人，方技家者流。
持廉不二价，博物要兼收。
丹砂出勾漏，杜若来芳洲。
卢橘上林夏，桂丛小山秋。
鱼虫傥适用，剥啄无虚求。
潜山试途捷，隐居吾庐幽。
喧寂若两忘，容膝万事周。
佳名志华屋，他日或重游。
偈颂一百二十三首 其三十九
释普度（宋代）

白云高，滩水急。不动脚头，全身直入。
秋夜有怀孟兄
赵善傅（宋代）

日落寒山剪剪风，一行雁字各西东。
虽然颜面睽千里，料得相思两地同。
鉴湖纳凉
张孝祥（宋代）

鉴湖周围三百里，极目平波清到底。荷花岁久生满湖，人来采莲唱歌起。

贺家千顷水云乡，六月荷花风最凉。短楫轻舟来断续，山横晓月正苍苍。
诗一首
黄崇义（宋代）

涧水之西我所家，结亭新借白鸥沙。
旋移骚国春风木，满种陶篱晚节花。
陪客常留煨芋火，课儿频煮读书茶。
清波迥与黄尘隔，一笑人生自有涯。
叶叔佐妻挽诗
姜特立（宋代）

元是毗耶女，莱嫔居士家。
一门函佛界，三子摘天葩。
积累千金富，追迎百两车。
合书贤妇传，遗像俨笄珈。
人日城南登高
韩愈（唐代）

初正候才兆，涉七气已弄。霭霭野浮阳，晖晖水披冻。

圣朝身不废，佳节古所用。亲交既许来，子妷亦可从。

盘蔬冬春杂，尊酒清浊共。令征前事为，觞咏新诗送。

扶杖凌圮阯，刺船犯枯葑。恋池群鸭回，释峤孤云纵。

人生本坦荡，谁使妄倥偬。直指桃李阑，幽寻宁止重。
大茅峰四绝句
陆文圭（元代）

风吹天朗见秋毫，足力穷时所历高。
老子何曾烦一步，与夫攀陟不辞劳。
和江和仲司理喜雨
王之道（宋代）

天怜辙鲋嘘残湿，震奋雷霆起幽蛰。
清风入夜送雨来，大慰焦幽望霓急。
新诗如雨雨未休，相对自可忘为忧。
东皋秋稔想多秫，预期剧饮无论筹。
老蟾宿毕君知否，欲烦更问东家丘。
我今已具西归舟，会见扶桑升赤虬。
菩萨蛮
赵令（宋代）

长淮渺渺寒烟白。凭栏人是霜台客。时句妙春豪。风云不啻高。

台前人已老。余恨连芳草。一曲酒醒时。梧桐月欲低。
登頫江三绝赵宰增为四复次韵答之·追和
陈造（宋代）

东园北寺非无约，瘦骨禁寒未敢前。
寄语惊风并急雪，多情多感况中年。
悼雪庵禅师
翁卷（宋代）

悟了无生妙，归空若故乡。
竹房三尺像，石榻一炉香。
坏衲犹悬树，新松忽过墙。
僧中留不得，几日为凄凉。
题虞侍禁山亭
李覯（宋代）

岭上簷楹缔构新，我来登望倍凝神。
可怜韬略真名将，犹与豀山作主人。
会把松心欺过雪，更冯花萼占留春。
江南风物虽佳丽，争奈燕然有虏尘。
偈六十九首
释道宁（宋代）

先贤垂范早涉离，微言无展事句里。
藏机百千诸佛知，黄鹤楼前握手归。
夏雨落绵绵，民歌尧舜天。
千山增翠色，万壑锁青烟。
唯有禅家无一事，饥来吃饭困来眠。
路逢死蛇莫打杀，没底篮子盛将归。
多悔
卢若腾（明代）

平生多悔事，尤多文字悔；乐道人之善，笔墨无匿彩。

所期励姱修，臭味芬兰茞；乃因习俗移，面目幻傀儡。

远者十馀年，近仅三两载；多少深情者，抵掌笑吾騃。

人具圣贤资，讵可逆忆待；吾自存吾厚，虽悔不忍改。
题古木苍藤图
蓝智（明代）

风云气质雪霜踪，独立空山惨淡中。惭愧藤萝争附托，年年春色换青红。
己未春日山居杂兴十二解 其八
杨万里（宋代）

金作林檎花绝秾，十年花少怨东风。即今遍地栾枝锦，不则梢头几点红。
与公载子乾吉卿送泉翁北上返棹石门
黎民表（明代）

杜若青青闻榜歌，佳期南浦怅如何。风声夜起潮侵岸，天色平临斗在波。

威凤渐知随日辇，冥鸿犹自避云罗。扁舟渺渺堪乘兴，况听袁郎雅咏多。
咏苔
宋祁（宋代）

雨墙苍晕合，烟渚碧纹通。
赋阁并尘掩，诗阶伴药红。
萍流烦结实，絮乱枉因风。
少閟回肠恨，春闺隔岁空。
休暇日，中书相公致斋禁省，因以寄赠
武元衡（唐代）

尝闻圣主得贤臣，三接能令四海春。

月满禁垣斋沐夜，清吟属和更何人。
题盘白山人月林清影图
张邦伸（清代）

凉气入疏林，秋光耿遥夕。幽人起披襟，弄月吟寒碧。

岭上松风鸣，岩畔流云积。何处啸鸾声，伫立情脉脉。
就南排岸谒宋成伯不值而还蒙诗见赠次韵
毕仲游（宋代）

懒作青门客，来寻隐吏居。上堂谁解榻，窥户却还车。

似怕临池驿，空翻插架书。生涯知有地，共学灌园蔬。
挽程子山侍讲
李流谦（宋代）

我昔先君子，为公义林此。
论儒摘寡要，太史固坐井。
期公非敬知，力行福黎蠢。
螭坳千载逢，凤池一跬近。
独妍当众媸，隐忧触群愠。
颇觉游梁倦，终成吊湘恨。
声名出寒饿，圭组憎薄命。
纶言表厄陈，衮札囊束笋。
传家侈荣渥，尚足破孤愤。
肠折八哀诗，涕堕五君咏。
长歌饯公归，木脱西风劲。
费壶天人一理堂
连文凤（宋代）

高高下下两无穷，尽在壶天一色中。
俯仰不堪供一笑，何当相与问洪蒙。
洪州送西明寺省上人游福建
韦庄（唐代）

记得初骑竹马年，送师来往御沟边。荆榛已失当时路，

槐柳全无旧日烟。远自嵇山游楚泽，又从庐岳去闽川。

新春阙下应相见，红杏花中觅酒仙。
西旅献獒图为居止善赋
曾爟（明代）

非熊非貙声豪雄，蹄高四尺行追风。武王戎衣定天下，西旅献来名更隆。

止戈归马称平治，校猎沙场供祀事。太保胡为戒后王，应恐禽荒坠先志。

獒搏鲜肥乃其职，嗾以噬人翻乱国。阎公绘画岂无心，欲使当朝防失德。

阎公状物妙入神，龙眠效之尤逼真。玉堂松雪善模拟，三贤造车同一轮。

披图细玩非花草，铁画银钩书法好。居公慎勿示常人，留作传家子孙宝。
忆庐山旧隐及洛下新居
白居易（唐代）

形骸僶俛班行内，骨肉句留俸禄中。无奈攀缘随手长，亦知恩爱到头空。

草堂久闭庐山下，竹院新抛洛水东。自是未能归去得，世间谁要白须翁。
白田獭魅别村女诗
佚名（唐代）

潮来逐潮上，潮落在空滩。有来终有去，情易复情难。

肠断肠中子，明月秋江寒。
秋蕊香（双调）
周邦彦（宋代）

乳鸭池塘水暖。风紧柳花迎面。午妆粉指印窗眼。曲里长眉翠浅。

问知社日停针线。探新燕。宝钗落枕春梦远。帘影参差满院。
句 其六
吕本中（宋代）

老大多材，十年坚坐。
咏史 其二 曹丕
陈普（宋代）

侏儒一节足亡身，衰绖三年笑杀人。不逐猇亭天子便，龙舟何用到江滨。
旅寓洛南村舍
郑谷（唐代）

村落清明近，秋千稚女夸。
春阴妨柳絮，月黑见梨花。
白鸟窥鱼网，青帘认酒家。
幽栖虽自适，交友在京华。
秋夜和王似鹤考功
孙廷铨（明代）

清宵哀角静严更，睥睨高悬列宿明。几日风烟归梦阔，一城砧杵客心惊。

黄金难信刘中垒，白眼堪嗤阮步兵。怅望紫宸朝散后，晚钟时度枕函声。
颂古二十首 其二十
释了一（宋代）

热糍荡口成痕迹，糍冷令人便动脾。何似且拈安一处，家常茶饭且随时。
读史
陆游（宋代）

夜对遗编叹复惊，古来成败浩纵横。
功名多向穷中立，祸患常从巧处生。
万里关河归梦想，千年王霸等棋枰。
人间只有躬耕是，路过桑村最眼明。
闻蝉
刘昭禹（唐代）

一雨一番晴，山林冷落青。莫侵残日噪，正在异乡听。

孤馆宿漳浦，扁舟离洞庭。年年当此际，那免鬓凋零。
山居十首 其六
方岳（宋代）

我爱山居好，跻攀缭暝烟。偃松低可坐，横石劣容眠。

菊径重阳酒，梅花雪后天。一筇吾事足，与世自无缘。
失题
卢群玉（唐代）

酒泻银瓶倒底清，夜深丝竹凤凰鸣。

红妆醉起一花落，更引春风无限情。
与舍弟饮二首 其一
唐庚（宋代）

篇篇皆有酒，世疑渊明诗。佳趣正在此，俗子那得知。

寄迹杯酒中，序者为之辞。诗酒吾家事，何用寄迹为。

疑者既已陋，序者良亦卑。酒殊醉味同，勿问醇与醨。
张仲通追赋洛中杂题和尝历览者六章其三潜溪
梅尧臣（宋代）

寒溪随山回，修竹隐深寺。
颇逢老僧谈，能亿先到事。
白栝圣君怜，绯花土人莳。
不到三十秋，依稀犹可记。
兵过
毛师柱（清代）

宁夏三边要，防秋万里屯。营移千帐白，马饮一河浑。

但觉旌麾静，真看节钺尊。军容同细柳，知不负君恩。
月下对白菊
朱翌（宋代）

饮冰啮雪傅延年，要比蟾宫桂子妍。
忽遇嫦娥蒙一盼，桂花未敢著鞭先。
过海罗汉应供图
蒲庵禅师（明代）

大士受斋龙伯宫，长驱蛟鳄争先雄。
舳舻蔽天不敢渡，冰夷伐鼓洪涛舂。
腾身何来历汗漫，无乃变幻多神通。
两僧后顾冰雪容，浮蕉近随赤鲩公。
云端嘘气作楼阁，赤日照耀青芙蓉。
中有四鬼舁一翁，雪眉垂领衣露胸。
海神候谒旌旆从，赤珠吐焰流星虹。
跨鳌之叟臞而癃，手扶七尺邛州筇。
是谁弹舌咒老龙，火鬐电鬛烧云红。
五轮舒光迸五色，一苇直渡犹行空。
前登颇忮定初起，欠伸展臂来清风。
蹋龟骑鱼走百怪，担簦负笈趋群童。
入山咫尺见台殿，仿佛微听青林钟。
开图对我若旧识，便欲巢我云门松。
世间浮荣日万态，过眼聚散空花同。
谁知神变亦虚幻，徒逞狡狯惊盲聋。
何如乘愿降迹阎浮中，法雷大震开群蒙。
王城分卫饱香积，坐令四海歌时雍。
偈颂一百零二首
释绍昙（宋代）

天寒人寒，滴水滴冻。
赤脚走冰棱，力负千钧重。
堪笑霜趺拥叶人，漆桶漆桶。
冬到金华山观，因得故拾遗陈公学堂遗迹
杜甫（唐代）

涪右众山内，金华紫崔嵬。上有蔚蓝天，垂光抱琼台。

系舟接绝壁，杖策穷萦回。四顾俯层巅，澹然川谷开。

雪岭日色死，霜鸿有馀哀。焚香玉女跪，雾里仙人来。

陈公读书堂，石柱仄青苔。悲风为我起，激烈伤雄才。
和许宰寓武邑赓杨丞靖安八咏
舒邦佐（宋代）

风旗猎猎半欹斜，日日相传便到家。
几度儿童骑竹马，斜阳影里簇汀沙。
如山生日避客山中予遇之知其意不敢重违例也惟将以诗
邵宝（明代）

南沙避客山中日，我适西来见泊船。一衲逶迤传妙句，双松寒翠倚高天。

儒冠道重初携杖，寿酒情深但酌泉。只恐清欢犹未已，吟坛章什不胜编。
报恩道院
秦宝寅（清代）

市氛吹不到，庭树接春城。流水门前绿，远峰楼外晴。

有时钟磬响，终日步虚声。何必堠山上，遥听子晋笙。
喜晴
曾几（宋代）

求晴而得晴，老子不胜喜。
夜间屋瓦声，如疾痛在己。
通宵遂无寐，落势殊未已。
禾头卧沙泥，便恐欲生耳。
谓天为不仁，春夏雨如彼。
即今孰主张，秋潦更如此。
垂成又败之，天意定不尔。
果如吾所料，林杪风忽起。
玄云走四山，白日行万里。
腰镰知几家，持杵者谁子。
欢声田野间，乐事图画里。
使君经旬忧，杯酒为一洗。
官仓不须问，百室既盈止。
作诗告同僚，可以贺我矣。
使纸甚费
孔平仲（宋代）

家贫何所费，使纸如使水。亲交或见遗，自买不知几。

置之几案间，数轴俄空矣。作字本不工，学书非不喜。

不知何故尽，疑若有神鬼。若云随置邮，性复懒笺启。

间或强为之，皆出不得已。横斜若幡脚，龃龉如雁齿。

数易仅能成，纷纷多废委。叙致失轻重，畏慎防触抵。

往往已缄封，时时又删洗。遂令巾衍竭，大半或缘此。

昔无楮先生，云自蔡伦始。假令行竹简，秃野未供使。

人生有知慧，不若愚且鄙。古来取卿相，未必皆经史。

谁教识点画，空耗五斗米。咄嗟为此诗，又是一张纸。
送集贤崔八叔承恩括图书
钱起（唐代）

雨露满儒服，天心知子虚。还劳五经笥，更访百家书。

赠别倾文苑，光华比使车。晚云随客散，寒树出关疏。

相见应朝夕，归期在玉除。
饮酒
柳宗元（唐代）

今夕少愉乐，起坐开清尊。
举觞酹先酒，为我驱忧烦。
须臾心自酹，顿觉天地暄。
连山变幽晦，绿水函晏温。
蔼蔼南郭门，树木一何繁。
清阴可自庇，竟夕闻佳言。
尽醉无复辞，偃卧有芳荪。
彼哉晋楚富，此道未必存。
梧桐树·道无他
牧常晁（元代）

道无他，心为主。执象拘文徒自苦。记取圣贤语。丹经譬喻千万句。止是阴阳两个字。要识根元处。
倦吟
宋伯仁（宋代）

竞病推敲欲呕心，何如危坐拆桐阴。
新蝉咽咽如人意，学我年来抱膝吟。
次肩吾庆生日韵
魏了翁（宋代）

山中兀兀不知年，但数前山{上艹下戾}火然。
人笑腰无金可佩，我忻胫与玉俱全。
圣贤面目昼三接，简册期程日九迁。
此事知心君有几，不妨相伴各童颠。
题泾县水西寺
李忱（唐代）

大殿连云接爽溪，钟声还与鼓声齐。

长安若问江南事，说道风光在水西。
别陈留诸官
刘长卿（唐代）

恋此东道主，能令西上迟。徘徊暮郊别，惆怅秋风时。

上国邈千里，夷门难再期。行人望落日，归马嘶空陂。

不愧宝刀赠，维怀琼树枝。音尘倘未接，梦寐徒相思。
西江月·岁荒
曾廉（清代）

一粥还添一饭。算来何福能消。饮河满腹便终朝。

省向人前问粜。

斥鴳篱边鸣跃，大鹏天外逍遥。牛山色对首阳骄。

只付沧波一笑。
题织女祠
范某（宋代）

商飚初至月埋轮，乌鹊桥边绰约身。
闻道佳期唯一夕，因何朝暮对斯人。
和孙器之清风楼
司马光（宋代）

贤侯宴枚马，歌鼓事繁华。晚吹来千里，清商落万家。

平原转疏雨，远树隔残霞。宋玉虽能赋，还须念景差。
柳浪馆同龚散木小修赋得雪中新柳
袁宏道（明代）

缬青萦白几千条，胡粉聊将赠舞腰。当日辋川无此景，强于雪里写芭蕉。
次韵汉卿舅腊梅
范成大（宋代）

垂垂瘦萼泫微霜，剪剪纤英锁暗香。
金雀钗头金蛱蝶，春风傅得旧宫妆。
送翟思信同年之任抚州别驾
卢龙云（明代）

夹堤杨柳绿初稠，折赠屏星上道周。历国霜蹄新展骥，出硎莲锷自冲牛。

专城保障资分画，一路风烟净借筹。治行只应全活众，汉庭思拜富民侯。
约平叔高秋泛海
舒岳祥（宋代）

乘桴欲看日生东，借子门前一席风。
白石凿余云补穴，青峰开处月浮宫。
持螯斫鱠万事足，踞壳食蜊千劫空。
剩欲作诗招酒社，恐君户小趣难同。
暑夜
贺铸（宋代）

渴蝉鸣中夜，木叶凝无风。襟苧不加带，犹如被蒙茸。

三庚信可畏，一扇曾何功。安得解民愠，苍梧理古桐。
赠上都先业大师
李中（五代）

懒向人前著紫衣，虚堂闲倚一条藜。虽承雨露居龙阙，

终忆烟霞梦虎溪。睡起晓窗风淅淅，病来深院草萋萋。

有时乘兴寻师去，煮茗同吟到日西。
送载上人往天童更依
释绍昙（宋代）

教眼年深似拍盲，金篦刮了膜重生。
说天童有翳晴药，妙手轻轻点即明。
立秋后一日玉田听雨
戴亨（清代）

昨日高梧减片青，乱山高下雨冥冥。秋来已觉增愁绪，况复寒声旅夜听。
采菊亭
朱岂（宋代）

霜降草花落，林柯亦纷披。
耿耿园中菊，煌煌发幽姿。
良夜积华露，花叶繁以滋。
风流贤史君，澹然与花期。
黎旦曳杖去，采掇欣忘疲。
佳色弥清兴，明艳侔晨煇。
雅尚已千载，神交此一时。
秉芬寄遐想，载咏閒居诗。
气清秋改容，景晏山益奇。
佳处要领略，忘言心自怡。
客来无可语，坐见花阴移。
夕英浮冻醴，痛饮须反卮。
礼斗
金至元（清代）

玉台拂拭理残妆，忍照菱花翠黛长。夜静星坛私祝罢，一炉香引泪千行。
东城道中与王守敬张思廉同赋
徐贲（元代）

水郭秋风后，寻诗客共过。
晚鸿将集渚，风叶尽随波。
野客便诗思，潭鱼识棹歌。
前山青数点，不似乱云多。
偈颂一百四十二首 其七
释广闻（宋代）

杨岐眼里睛，临济顶中髓。一不成，二不是。点著不来，白云万里。
属疾五首
宋祁（宋代）

天假支离养，人怀寂寞惭。
衰容行得老，苦节遂无甘，
飞鸟惟宜下，疲驴讵可骖。
吾生知所守，嘲客勿多谈。
赠写照吴生
方岳（宋代）

山须未压棱层骨，诗不能平磊磈胸。
烦画雪溪诗意思，梅花苍石一横筇。
午睡起消摇园中因登山麓薄暮乃归
陆游（宋代）

老病攻百骸，徽纆困束缚；颓然一熟睡，如获万金药。
窗明竹影乱，林暖鸟声乐。
灰深香欲上，火活汤正作，毫瓯羞茗荈，铜洗供盥濯。
整巾出庭户，曳杖历岩壑。
遥岑见木杪，细水啮篱脚。
踟躇遂忘归，清啸送日落。
午门迎驾恭纪 其二
王继香（清代）

两行星燧问霓旌，鸡唱东方尚未明。万骑趋风千仗肃，耳根但未马蹄声。

龙楼凤阙郁崔巍，钟奏重门已洞开。警跸渐稠人渐密，红云高拥翠华回。
谢陈紫薇致香粳一再宠和仍次韵 其二
释居简（宋代）

一掬甘泉煮白沙，群峰秀整似排衙。无钱买帖临求米，背俗论交类丧家。

续遣新吟欺白雪，又如活火剪黄芽。海商不惜兼金价，传向鸡林国里誇。
寓蓬莱馆
陆游（宋代）

古驿萧萧独倚阑，角声催晚雨催寒。
残年遇合应无日，犹说新丰强自宽。
戊午生朝和居厚弟五绝
刘克庄（宋代）

曾结诗絇玉座傍，放狂归去老知章。
钝迟一任嘲元白，迂阔皆因駮录黄。
杜密
罗惇衍（清代）

前后同称三李杜，阳城厉俗志翘然。丹心座上惭王昱，青眼尘中识郑玄。

党锢英名先怒虎，休扬令闻罪寒蝉。逃刑避难非臣节，卓行今犹并颍川。
开梅山
晁补之（宋代）

开梅山，梅山开自熙宁之五年。
其初连峰上参天，峦崖盘崄阂其蛮。
南北之帝凿混元，此山不圯藏云烟。
跻攀鸟道出荟蔚，下视蛇脊相夤缘。
相夤缘，穷南山。
南山石室大如屋，黄闵之记盘瓠行迹今依然。
高辛氏时北有大戎寇，国中下令购头首。
妻以少女金盈斗，遍国无人有畜狗。
厥初得之病耳妇，以盘覆瓠化而走。
堪嗟吴将军，屈死狺狺口。
帝皇下令万国同，事成违信道不容。
竟以女妻之，狗乃负走逃山中。
山崖幽绝不复人迹通，帝虽悲思深。
往求辄遇雨与风，更为独力之衣短后裾。
六男六女相婚姻，木皮草实五色文。
武溪赤髀皆子孙，侏离其声异言语。
情黠貌痴喜安土，自以吾父有功母帝女。
凌夷夏商间，稍稍病侵侮。
周宣昔中兴，方叔几振旅。
春秋绝笔逮战国，一负一胜安可数。
迩来梅山恃险阻，黄茅竹箭霪雾雨。
南人颠踣毙溪弩，据关守隘类穴鼠。
一夫当其厄，万众莫能武。
欲知梅山开，谁施神禹斧。
大使身服儒，宾客盈幕府。
檄传傜初疑，叩马卒欢舞。
坦然无障塞，土石填溪渚。
伊川被发祭，一变卒为虏。
今虽关梁通，失制后谁御。
开梅山，开山易。
防獠难，不如昔人闭玉关。
晚晴
陆游（宋代）

雨馀残日入疏篱，变化相乘乃尔奇。千嶂暮云收尽后，一年秋暑洗空时。

如山酒券不相贷，隔巷衣砧如许悲。剩欲出门纾滞思，交亲零落与谁期。
昔昔盐二十首 其八 风月守空闺
弘历（清代）

海燕双栖好，卢家堂独空。帐寒金麦穗，衣叠玉屏风。

淡月朦胧际，凉飔习瑟中。含情难自遣，欲诉有谁同。
拟古二首 其二
赵友直（宋代）

堂堂谷中室，草木恒相邻。顷缘出游衍，室内虚无人。

犬羊窥我间，蹄迹分扰驯。秽我衣裳区，安所置其身。

翘然起遐思，结屋依湖滨。手执羲皇卷，门栽五柳春。

春风一披拂，意恐缁泥尘。
琅琊溪
满执中（宋代）

岩下桃花红，溪流碧如玉。逋翁隔云歌，不是人间曲。
代广漕刘元举谢赵相茶二首
曹勋（宋代）

方珪圆璧贡春前，上相分颁自九天。
何止芳芗御魑魅，要知红日在斜川。
别梁锽
李颀（唐代）

梁生倜傥心不羁，途穷气盖长安儿。回头转眄似雕鹗，

有志飞鸣人岂知。虽云四十无禄位，曾与大军掌书记。

抗辞请刃诛部曲，作色论兵犯二帅。一言不合龙额侯，

击剑拂衣从此弃。朝朝饮酒黄公垆，脱帽露顶争叫呼。

庭中犊鼻昔尝挂，怀里琅玕今在无。时人见子多落魄，

共笑狂歌非远图。忽然遣跃紫骝马，还是昂藏一丈夫。

洛阳城头晓霜白，层冰峨峨满川泽。但闻行路吟新诗，

不叹举家无担石。莫言贫贱长可欺，覆篑成山当有时。

莫言富贵长可托，木槿朝看暮还落。不见古时塞上翁，

倚伏由来任天作。去去沧波勿复陈，五湖三江愁杀人。
题谢耕道一犁春雨图
葛天民（宋代）

耿耿思田舍，攸攸倚钓竿。一犁歌短阕，十口饭长安。

老觉驱驰倦，生知稼穑难。画图诗卷在，留与后人看。
二双莲
钱闻诗（宋代）

气和高厚格，珍符开地脉。
匪禾匪禽鱼，连枝比目翮。
要先净客呈，双双满阡陌。
今秋合穟禾，来春两岐麦。
走城西别处厚居正两宗兄会居正出独与处厚笑语终日颇有卜邻之兴因属买田江陵作此诗
唐庚（宋代）

旧交零落半存亡，晚岁荆州得两唐。临别眼中无小谢，再来天外有他杨。

预行后日诛茅地，要近先生避世墙。会与幽人数晨夕，何能结客少年场。
神农
王十朋（宋代）

民食腥膻鸟兽同，那知土谷利无穷。后人只祀勾龙弃，谁念艰难起帝功。
和叠山隆兴阻风
王奕（元代）

休将铸错悔当年，事契天心或不然。
殷士莫嗟留楚棹，孟婆久送过河船。
惜哉燕谷空埋骨，自是圯桥少授编。
毕竟火龙科目贵，二山忠义贯苍天。
醉枕
宋庠（宋代）

楚辞虚美独醒贤，左手香螯伴醉眠。
国器载归壶似腹，江萍兴罢幕为天。
雪楼珠丽巴人曲，芝馆尘生洛浦田。
昼枕蝶魂方适兴，莫教痟意傍鵾絃。
句 其三
尹穑（宋代）

徒然五侍从，不办一书生。
上清乐 其一
赵佶（宋代）

紫清天上育华林，绛实朱柯竹叶深。

咀嚼繁英身不老，下观鸟兔换光阴。
久上人出丐乞颂
释正觉（宋代）

孤禅抖擞起僧毡，挂钵寒藤著瘦肩。
破夜无私看霁月，开华不染出泥莲。
底心众事水云饿，何处人家粥饭缘。
寄语毗耶老居士，相投莫怪唤春眠。
白木槿
刘诜（元代）

数花出篱楥，耿耿照夜阑。月寒客独起，恍若山雪残。

天风泠然来，坐久身欲翰。梦酌琼宫浆，荐以雕玉盘。

群妃霓裳冷，天姣环青鸾。世言朝暮落，耐此十日看。

始知洁白姿，颇胜施朱丹。大钧纵万物，尔本羞蕙兰。

同类偶自别，亦复得赏叹。勖哉励贞节，相期在岁寒。
题大笑出门卷送李烟客三首 其一
邓云霄（明代）

我已卧游倦，君今始出门。遨游称上客，顾盼尽中原。

然诺千金重，防身一剑存。阳关不下泪，任听峡边猿。
南溪会集二首
傅察（宋代）

淡荡春溪带晚城，胜游此地继半亭。
风摇波面琉璃簟，雨洗山光翡翠屏。
举酒莫辞归酩酊，垂纶聊复向清泠。
会须踏月重追赏，要看林烟共罩青。
别道者
刘驾（唐代）

自君入城市，北邙无新坟。始信壶中药，不落白杨根。

如何忽告归，蕣华还笑人。玉笙无遗音，怅望缑岭云。
余比部林廷评将应召入京赋别二首 其一
卢龙云（明代）

相携杯酒送临岐，共喜君王结士时。公望久推青琐闼，赋才新士白云司。

向来吏绩徵三异，此去臣谟集众思。圣德岂须论庆历，拔茅堪上进贤诗。
端砚六绝
陈宓（宋代）

紫琼宜墨世间稀，合与韩公属好辞。
若是只教夸染翰，献之难受属羲之。
次江州王知府叔坚韵 其八
张孝祥（宋代）

经行有恨是阴雨，不见香炉生紫烟。安得草堂容一榻，听松听水日高眠。
梧竹亭
汪莘（宋代）

人家有园种花柳，君家有园种梧竹。
花柳只引蜂蝶来，梧竹能梧鸾凤宿。
昨君饮我池上亭，亭边梧竹深冥冥。
锼风镂月已足玩，滴雪洒雪尤堪听。
君不见梧君昔在岐上，开花与凤作屏障。
又不见竹君昔在渭水阳。结实与凤弃糇粮。
岐山渭水地差远，颇觉老凤劳往返。
成周已去汉唐空，梧亦无根竹无本。
君家甲第连朱扉，碧梧翠竹相因依。
千年老凤叹何在，一旦下集增光辉。
梧君竹君喜相遇，凤兮凤兮君且住。
老凤回头谢二君，吾方高举青天去。
中桥二首
岳珂（宋代）

泽国何村不著桥，中桥跬步即云霄。
青帘望市雷鸣腹，黄帽推船水没腰。
六月彤云摇旱火，一潮清浪卷晴飚。
平生未惯舟行陆，铁石心肠也合消。
除关征
杨冠卿（宋代）

翠华忆昨临吴津，驾言直欲苏远民。
三尺土阶茅不剪，舜循尧远慈而俭。
姬公制国有常经，什一更除关市征。
男畊女织余布粟，却笑二吾犹不足。
余将经行他山德庄自邑中驰书作诗见留是夕胡彦通亦会二君手 其二
释德洪（宋代）

风径霜清拾堕薪，野炊童子解经营。翛然放著秋窗晚，篱落凄清屋角晴。
孔明
于石（宋代）

居荆不肯吞刘表，入蜀胡为诈取璋。
二子孰非刘氏后，岂惟玄德可兴王。
早春池亭独游三首
刘象（唐代）

春意送残腊，春晴融小洲。蒲茸才簇岸，柳颊已遮楼。

便有杯觞兴，可据羁旅愁。凫鹥亦相狎，尽日戏清流。

清流环绿筱，清景媚虹桥。莺刷初迁羽，莎拳拟拆苗。

细沙擢暖岸，淑景动和飙。倍忆同袍侣，相欢倒一瓢。

一瓢欢自足，一日兴偏多。幽意人先赏，疏丛蝶未过。

知音新句苦，窥沼醉颜酡。万虑从相拟，今朝欲奈何。
试笔二首 其二
陆游（宋代）

红丝玉斗紫毫铓，岁晚相从味更长。不似乐天归老日，柳枝骆马两堪伤。
鹧鸪天 其二 番禺齐安郡王席上赠故人
向子諲（宋代）

召埭初逢两妙年。瑶林玉树倚风前。疏梅影里春同醉，红芰香中月一船。

长怅恨，短因缘。空馀蝴蝶梦相连。谁知瘴雨蛮烟地，重上襄王玳瑁筵。
闵雨
刘敞（宋代）

长夏炎气隆，高田剧焚烧。惜哉淮海卑，无力能沃焦。

起顾郊野间，离离悉苞萧。日夕多狂风，飞尘蔽招摇。

谁能起蛟龙，雷雨苏宿苗。眇然坐自想，幽意增烦歊。
绣带儿 书带鸟
龚翔麟（清代）

碾玉作身轻。惯见宿朱茎。风里低飞堪爱，双尾白罗缨。

十样锦笺精。倩束取、付与多情。墨痕先染，乌丝一线，最是分明。
菁江迓客
楼钥（宋代）

菁江十里路逶迟，两岸平畴接翠微。
赢得闲中乘画舫，随潮西上趁潮归。
题画山水障
张九龄（唐代）

心累犹不尽，果为物外牵。
偶因耳目好，复假丹青妍。
尝抱野间意，而迫区中缘。
尘事固已矣，秉意终不迁。
良工适我愿，妙墨挥岩泉。
变化合群有，高深侔自然。
置陈北堂上，仿像南山前。
静无户庭出，行已兹地偏。
萱草忧可树，合欢忿益蠲。
所因本微物，况乃凭幽筌。
言象会自泯，意色聊自宣。
对玩有佳趣，使我心渺绵。
寻阳道中作
齐己（唐代）

秋声连岳树，草色遍汀洲。多事时为客，无人处上楼。

云疏片雨歇，野阔九江流。欲向南朝去，诗僧有惠休。
重和堡中八咏 其二 夹河
释函可（明代）

夹岸遗黎意自凄，滔滔何处武陵溪。河流亦厌寒冰苦，不向东头尽向西。
燕支行营 其一
崔希逸（唐代）

天平四塞尽黄砂，塞冷三春少物华。忽见天山飞下雪，疑是前庭有落花。
戴明府 其四
潘榛（明代）

北风动地起，寒色晚亭分。渡浅冰初合，雪深人不闻。

月缘霜皎洁，潮与雾氤氲。应有山阴客，停桡此问君。
陪李梓州、王阆州、苏遂州、李果州四使君登惠义寺
杜甫（唐代）

春日无人境，虚空不住天。莺花随世界，楼阁寄山巅。

迟暮身何得，登临意惘然。谁能解金印，潇洒共安禅。
暑雨蒸溽奉王元规学士
毛滂（宋代）

老火尚偃蹇，稚金殊踧踖。雨如甑笠汗，但作气蒸赫。

思君屡欲往，露顶不可帻。坐怀屋漏下，蜗牛颇争席。

屋漏人自佳，泥沙卧圭璧。我衰了无营，饱睡梦书策。

家贫苦无书，岂复有漂麦。不了汤饼事，可致万钱客。

正须裹饭来，濯足水三尺。
雨登茅山上宫遂宿道院二首 其二
湛若水（明代）

望山山可怜，到山已忘山。问我到山意，此意亦忘言。

忘言是忘我，安知山为大。山上不属山，空中一鸟过。
醉太平 其三 题醉仙图为念因寿
吴绮（清代）

颠耶其仙。圣耶贤人。人间龌龊堪怜，向醉乡且眠。

歌乎有弦，吟乎有笺。糟邱长据千年，其谁曰不然。
冠帻峰
韦骧（宋代）

渡江行役走埃尘，路过名山兴味新。冠帻危峰勿相笑，俨然云外亦辛勤。
早发破讷沙
陈䞇（明代）

黄沙漠漠雁初飞，昨夜天山探骑归。一曲哀笳吹晓月，征夫听此尽沾衣。
宫词 其三十
张公庠（宋代）

清秋皓月正婵娟，的历华星亦遍天。欲上层楼须稳步，不同平地有金莲。
庚申岁首张孟奇书来约人日为旗峰之游竟弗践盟且贻诗自嘲赋酬
邓云霄（明代）

新向旗峰结幔亭，丹崖为障翠为屏。已沽春酒酬人日，不见仙槎度客星。

书札往来烦雁使，岩扉寂寞怨山灵。停云赋就徒延伫，肠断罗浮一片青。
奉和袭美茶具十咏。茶瓯
陆龟蒙（唐代）

昔人谢塸埞，徒为妍词饰。岂如珪璧姿，又有烟岚色。

光参筠席上，韵雅金罍侧。直使于阗君，从来未尝识。
忆王孙 秋夜
姚凤翙（清代）

熏笼夜静篆烟微。残月侵帘梦破时。一阵秋风冷透帏。

泪沾衣。卜尽金钱人未归。
得女
缪鉴（元代）

得驹未必真权奇，中雀未必有淑姿。男儿未必勋鼎彝，女子未必光门楣。

吾今素发纷如丝，得此一笑春生眉。苍苍天道不我遗，犹胜伯道全无儿。
郊行即事四首 其三
郑思肖（宋代）

痴立若忘归，欲言还又讷。时危恐戄多，国破繁华歇。

黄叶辱吴山，绿芜欺魏阙。两峰流水声，偷哭汉宫月。
酒熟醉中作短歌
陆游（宋代）

陆子壮已穷，百计不救口。
蜀道如上天，十年厌奔走。
还乡困犹昨，负郭无百亩，虽云饥欲死，亦未丧所守。
虚名一画饼，陈迹几刍狗？但思从壮士，大猎云梦薮。
长戈白如霜，烂漫载牛酒，箭穿乳虎立，车辚苍兕吼，归来数禽获，毛血洒户牖。
人生贵适意，富贵安可苟。
失调名
佚名（宋代）

愁烟恨粉。
杂诗
赵孟頫（元代）

四时更代谢，物化常随之。春华曾几何，岁月忽如兹。

严风动高林，百草具巳萎。人生况有役，忧患乃其宜。

弃捐勿复念，出入由化机。安得松乔术，邈与世相违。
歌
李峤（唐代）

汉帝临汾水，周仙去洛滨。郢中吟白雪，梁上绕飞尘。

响发行云驻，声随子夜新。愿君听扣角，当自识贤臣。
中秋招王才臣赏梅花廷秀待制有诗次韵
周必大（宋代）

山中无历记时节，望月巡檐探花发。
适看如来金粟布，旋观姑花肤凝雪。
春自春兮秋自秋，总把繁枝插满头。
那知上界碧瑶洞，也忆人世逍遥游。
梅花雪片偏宜桂，手执新诗心已醉。
淮阴若肯过舞阳，卢子不羞从若士。
句
李白（唐代）

心为杀人剑，泪是报恩珠。
骑立山祷雨诗二首 其二
赵鼎臣（宋代）

乞雨甘重茧，瞻天剧戴盆。无才修政事，有腼傍祠门。

马足盘山肋，泉声漱石根。云霓如响答，蘋藻愿星奔。
送张子直西归 其四
吕本中（宋代）

亲旧留连莫厌频，并江花絮已残春。定知数到尝新酒，未有工夫忆故人。
送灵州田尚书
薛逢（唐代）

阴风猎猎满旗竿，白草飕飕剑气攒。九姓羌浑随汉节，

六州蕃落从戎鞍。霜中入塞雕弓硬，月下翻营玉帐寒。

今日路傍谁不指，穰苴门户惯登坛。
宴崔驸马玉山别业
钱起（唐代）

金榜开青琐，骄奢半隐沦。玉箫惟送酒，罗袖爱留宾。

竹馆烟催暝，梅园雪误春。满朝辞赋客，尽是入林人。
西江月（十之六）
夏元鼎（宋代）

大隐居尘奉道，衰颜能返朱丹。要须有主种三田。方免驱驰淮汉。

天下江山第一，昆仑景胜何言。希夷妙处集真仙。默默重帘修炼。
颜乐亭用陈默堂韵
罗从彦（宋代）

平时仰止在高山，要以亭名乐内颜。颠倒一生浑是梦，寻思百计不如闲。

心斋肯与尘污染，陋巷宁容俗往还。坚守箪瓢心不改，恐流乞祭向墦间。
闲中偶成 其一
郑清之（宋代）

病觉身名小，闲知日月忙。篆香云四合，盆筱竹千章。

慧性乾成障，愁怀弱未张。何如庄宇定，虚室自天光。
颂古二十五首
释崇岳（宋代）

寒暑分明说向君，不容拟议辨疎新。
匾担蓦折两头脱，举目长空一笑新。
登李羽士东楼
温庭筠（唐代）

经客有余音，他年终故林。高楼本危睇，凉月更伤心。
此意竟难折，伊人成古今。流尘其可欲，非复懒鸣琴。
谒金门
赵师侠（宋代）

风雨急。红紫又还狼藉。嫩绿团枝苔径湿。帘开双燕入。

院静昼闲人寂。一缕水沈烟直。心事有谁能会得。阶前芳草碧。
送程刘二侍郎兼独孤判官赴安西幕府
李白（唐代）

安西幕府多材雄，喧喧惟道三数公。
绣衣貂裘明积雪，飞书走檄如飘风。
朝辞明主出紫宫，银鞍送别金城空。
天外飞霜下葱海，火旗云马生光彩。
胡塞清尘几日归，汉家草绿遥相待。
席上歌水调
罗隐（唐代）

余声宛宛拂庭梅，通济渠边去又回。
若使炀皇魂魄在，为君应合过江来。
仰荅韦司业垂访五首 其三
萧颖士（唐代）

晋代有儒臣，当年富词藻。立言寄青史，将以赞王道。

辽落缅岁时，辛勤历江岛。且言风波倦，探涉岂为宝。

不遇庾征西，云谁展怀抱。士贫乏知己，安得成所好。
澄江秋水篇寄寿沔翁先生七帙见远怀
胡直（明代）

澄江秋水净如拭，龙洲万树森似织。主人别业深树深，楼台影落水中直。

自从身谢五斗荣，一任鸿飞九天翼。灌园耐可狎鸥眠，洗砚还应供鱼食。

词赋八百敌离骚，玄言五千凌道德。儿孙尽课雕龙文，家僮只收伐檀值。

明月满江江浸天，天为主人开胸臆。忆昔游从恣经过，江头花底奈春何。

香风庭际度兰茝，帆影轩前送棹歌。竹霭厨烟色共碧，莺声童语音相讹。

主人当日兴绝倒，一斗百篇不为多。醉来共抚先生柳，书罢还笼道士鹅。

管弦何必羡金谷，觞咏真堪续永和。主人早是丈人行，从予结发推宗匠。

共道谈诗匡鼎来，那知抱道羲皇上。一别十年秋复秋，万里那由奉巾杖。

传道今年七帙馀，双瞳似电神精王。翻怜羁客锦江头，题诗招隐增惆怅。

嗟予何事老尘容，旧约空悲五老峰。犹思月色醉林亭，遥想秋声和夜钟。

会须三江作钓侣，还寻五岳共游踪。
自和喻意四首 其四
孔平仲（宋代）

好静心常爽，凭高兴愈孤。山云长掩翠，原火渐焚枯。

雨竹双妃泪，霜松四皓须。犹嫌望中隘，思泛洞庭湖。
游三游洞
苏轼（宋代）

冻雨霏霏半成雪，游人屦冻苍苔滑。
不辞携被岩底眠，洞口云深夜无月。
北归度岭寄子由
苏轼（宋代）

青松盈尺间香梅，尽是先生去後栽。
应笑来时无一物，手携拄杖却空回。
古树
张籍（唐代）

古树枝柯少，枯来复几春。露根堪系马，空腹定藏人。

蠹节莓苔老，烧痕霹雳新。若当江浦上，行客祭为神。
卜算子·修门
曾廉（清代）

露白草多黄，倚槛排孤闷。咫尺修门绕紫烟，日远长安近。

永日一蝉吟，深院稀来问。独有美人掩画屏，盼断江鱼信。
直学省愁卧诗
沈约（南北朝）

秋风吹广陌。
萧瑟入南闱。
愁人掩轩卧。
高窗时动扉。
虚馆清阴掩。
神宇暧微微。
网虫垂户织。
夕鸟傍櫩飞。
缨佩空为忝。
江海事多违。
山中有桂树。
岁暮可言归。
次韵子瞻送顾子敦河北都运二首 其二
黄庭坚（宋代）

今代顾虎头，骨相自雄伟。不令长天官，亦合丞御史。

能贫安四壁，无愠可三已。昨来立清班，国士相顾喜。

何因将使节，风日按千里。汲黯不居中，似非朝廷美。

太任录万事，御坐留谏纸。发政恐伤民，天步薄冰履。

苍生忧其鱼，南亩多被水。公行图安集，信目勿信耳。
山居杂诗九十首 其三十五
曹勋（宋代）

画工作江梅，粉绘良自誇。吾侪晕澹墨，一枝才数花。

风情意自足，横斜不可加。须知自古来，画家须诗家。
次韵郴江有作
释德洪（宋代）

持节南来喜欲狂，弄舟时得棹清湘。然膏独宿牵牛洞，枕玉曾眠锦瑟傍。

未可便寻闲作伴，不须先以醉为乡。金城驰至陈方略，要指先锋一破羌。
刘侍中宅盘花紫蔷薇
章孝标（唐代）

真宰偏饶丽景家，当春盘出带根霞。
从开一朵朝衣色，免踏尘埃看杂花。
送李贞夫还长河
陈墀（明代）

身外功名真草芥，飘然短疏拂衣归。也知自古才多忌，始觉从前事已非。

新酿谩同陶令醉，强年不用鲁戈挥。惭余尚系樊笼里，何日从君自在飞。
句
薛绍彭（宋代）

暮烟秦树暗，落日渭川明。
月华清 院中木香盛开，用《花帘词》韵谱之
陆茜（清代）

微雨初收，浓烟未散，憔悴几枝低亚。携伴灯前，倩影珊珊淡写。

待分香、薜荔墙头，支瘦骨、蔷薇花架。宜野。把铅华洗尽，亭亭疏雅。

燕子商量闲话。道万绿成阴，小红刚嫁。拦住残春，有幅蛛丝如画。

可伤心、梦冷荼蘼，曾记否、月明亭榭。馀暇。看深情如诉，靓妆如砑。
琴溪
李弥逊（宋代）

竹色千钟静，溪光一鉴开。
岩隈宿风雨，人迹老莓苔。
控鲤定何在，骑鲸今不来。
空馀泉上月，与我共徘徊。
谒柏山途述
张子翼（明代）

荏苒薰风丽日迟，寻真直到武陵溪。客来畦墐春花笑，人傍松根山鸟啼。

陇笛一声江月小，矶纶数尺晓云低。三秋绿水今犹健，谢展陶巾信杖藜。
绍兴祀皇地祗十五首
佚名（隋代）

于穆媪神，媲德彼天。
我修毖祀，以莫不虔。
肆陈时夏，干羽相宣。
灵其来游，降福绵绵。
偈二首
释慧温（宋代）

释迦老子，四十九年坐筹帷幄。
弥勒大士，九十一劫带水拖泥。
凡情圣量，不能划除。
理照觉知，犹存露布。
佛意祖意，如将鱼目作明珠。
大乘小乘，似认橘皮为猛火。
贺孙舜皋子周岁
姚勉（宋代）

卯君元是月中兔，药捣长生寿根固。
去年此际挹秋清，飞驾冰轮碾风露。
来为龙谷曾孙儿，生来一岁骨骼奇。
广寒宫殿出身处，仙桂须还第一枝。
渡江
陈与义（宋代）

江南非不好，楚客自生哀。
摇楫天平渡，迎人树欲来。
雨余吴岫立，日照海门开。
虽异中原险，方隅亦壮哉！
送茅荐卿之官白下
吴梦旸（明代）

筹国常存感慨余，一身牢落鬓萧疏。
官闲勿谓全无事，前岁闻君有谏书。
黄龙洞
卢弼（明代）

垒巘层峦古洞深，杖藜选胜一登临。白云飘渺笼丹壑，绿水清泠泻碧岑。

五色禽来凝鹤驾，三潭鲤跃动龙吟。天华宫阙今何在，剩有荒碑卧夕阴。
谢林德久正字惠诗次韵
楼钥（宋代）

老我甘投閒，晏然十三秋。
兹来何所似，反衣狐白裘。
京尘素为缁，梦寐思首丘。
低徊未成去，黾勉终自羞。
久闻歌楚骚，欲见知无由。
诗文惠盈轴，一诵消百忧。
便当细论文，夜雨同春蒭。
平生万事了，此去复何求。
尚贪未见书，痛洗千斛愁。
得此不翅足，携归老先畴。
杂兴三十九首 其十五
张镃（宋代）

河南牧羊儿，不识奇字书。君王事边头，无亦官帑虚。

慨然分家资，补国何勤渠。讵有忠于君，而谓不学欤。

毋令败群语，缑氏果有馀。惜哉封禅主，更欲取名誉。

岁晚责缘饰，宜其返田闾。
戏为张叟题麻姑进酒图 其一
丘逢甲（清代）

人间游戏太风情，混沌初分蝙蝠精。勾引麻姑来侍酒，须妨妒煞老方平。
题汤公著都门话别
姚绶（明代）

忆昨都门别，雨雪正霏霏。今我湖上逢，春风吹罗衣。

故里讵弗乐，疏戚聚成围。藉草对山花，羽觞急如飞。

一醉万事忘，扁舟荡斜晖。天涯同气人，濡滞未得归。

处世谁足意，相顾聊歔欷。
龙江八景为康佥宪题 其七 山寺晴岚
张宁（明代）

缥缈带春霏，山深野寺微。淡随香霭散，浓映雨花飞。

困鹤惊茶灶，閒僧闭竹扉。明朝去游览，拟著薜萝衣。
新开湖诗 其一
刘弇（宋代）

输写由来未易穷，浑疑天作水仙宫。浩无边际蓝吞野，散作沾濡雨卷空。

末口潦收秋涨缩，污沟波泛暮潮通。会当挥楫乘高兴，尽把尘缨濯此中。
寄曾子固二首
王安石（宋代）

崔嵬天门山，江水绕其下。
寒渠已胶舟，欲往岂无马。
时恩缪拘缀，私养难乞假。
低徊适为此，含忧何时写。
吾能好谅直，世或非诡诈。
安得有一廛，相随问耕者。
玉清乐 其二
赵佶（宋代）

碧落空歌黍米珠，十方勃勃入无馀。

闻经庆喜难言说，九色龙腾八景舆。
玩丹砂 土＊避暑
丘处机（宋代）

仙院深沉古柏青。森森寒影拂苔轻。萧条终日爽人情。洞冷不知门外暑，心闲唯觉腹中清。绕身浑似积冰凌。
新阳铺
邱云霄（明代）

十里未归犹是客，梦魂还托水云乡。轻鸥浴晚多情白，落叶辞秋作意黄。

断雨欲来过别浦，孤帆犹自带斜阳。百年几度飘蓬迹，世事江流总渺茫。
和东海题云松岭书堂
陈宓（宋代）

百尺长松带碧萝，杜溪深锁蒋洋坡。
一堂来作群山主，四牖分洋好景多。
书卷不须扃户读，诗翁频许杖藜过。
一生心事何难足，更与前湾月半簑。
秋江写望
郑鹏（明代）

睡起推篷望去津，眼前文物动新吟。红酣树杪斜阳堕，黛薄天边远岫沉。

雁落平沙秋野阔，鱼吹高浪暮江深。平生最是耽奇胜，肯为飘零负此心。
谒韩文公庙阳山
吕本中（宋代）

雄文峙华嵩，高词灿星斗。孝思古人齐，名出当时右。

少小怀经纶，志气颇自负。束带入柏台，极力排奸丑。

谗言如青蝇，正立无所苟。贬官宰阳山，万里困奔走。

松竹罗县斋，黄卷不离手。地偏难蛮风，吏民归化诱。

至今数百年，流俗独淳厚。山川发清奇，与公俱不朽。

我来拜遗像，肴蔬荐芳酒。指石哦公诗，一洗胸中垢。
送小范侄之任澄江
顾仔（清代）

垂老倍惜别，送汝仍远吏。他日重归来，知我复相迟。

临岐意何限，珍重语一二。黾勉答君恩，清勤莅民事。

持此二者足，以外非较计。古人有格言，俟命在居易。
五月四日送王少府归华阴（得留字）
岑参（唐代）

仙掌分明引马头，西看一点是关楼。

五月也须应到舍，知君不肯更淹留。
贺刘直之值改官 其四
陈藻（宋代）

日者纷纷步五星，诸儒言命亦相承。大人双眼如明月，照出毫釐不肯凭。
白石郎曲 其二
李攀龙（明代）

石子如弹丸，累累江之渚。有郎独自居，艳于十五女。
题栖云庵
李戣（明代）

旧种闲云足自怡，溶溶曳曳共栖迟。阴笼法座花千片，影压秪林玉万枝。

纸张晓惊眠觉后，衲衣寒怯定回时。由来此是无情物，只合常年伴阿师。
野步
释文珦（宋代）

野步任吾情，深村复远坰。
陂塘波瀰瀰，坡垄麦青青。
灶妇知蚕性，田夫识地形。
牧儿尤可喜，记得相牛经。
杏园渡
窦牟（唐代）

卫郊多垒少人家，南渡天寒日又斜。

君子素风悲已矣，杏园无复一枝花。
贫居
赵汝绩（宋代）

适爱贫居好，全怜鸥鹭乡。
布衾魂梦稳，蔬食齿牙香。
俗事吟边少，时光静里长。
向南多隙地，无力创书台。
【越调】凭阑人　题曹云西翁赠妓小画
邵亨贞（元代）

谁写江南一段秋，妆点钱塘苏小楼？楼中多少愁！楚山无断头。
生查子 秋夜望月，怀余佩青女士
赵友兰（清代）

闲拓碧纱窗，放入玲珑月。冰簟展银床，凉浸幽花骨。

灭烛露花滋，天外飞鸿没。千里共婵娟，苦恨音尘阙。
读老子
白居易（唐代）

言者不如知者默，此语吾闻于老君。

若道老君是知者，缘何自著五千文。
异县
徐韦（明代）

异县羁栖久，高楼有所思。江流残雪净，鸟没夕阳迟。

摇落逢时序，艰难出鬓丝。谁云天下士，贫贱欲何之。
春日山居 其二
章甫（宋代）

客舍逢迎少，村居道路迷。雨晴知虎过，烟暝有鸦啼。

轻薄看诸子，辛勤愧老妻。人生真寄耳，巢燕亦添泥。
人日同耦堂冲泉弟分韵得二萧
梁同书（清代）

良辰何处撰逍遥，病后情怀特地饶。已觉轻寒催短腊，不愁微雨暗连朝。

草堂赌饮聊三叶，梅信探春定几椒。取次閒街骑马出，试镫风里听饧箫。
邻友陈养直请赋山心楼
戴表元（宋代）

诸峰何盘盘，四起如帷墙。
试问客主谁，兹楼山中央。
面势既环合，结构欲飞翔。
我来名山心，一笑借胡床。
左手南风弦，右手北斗浆。
山灵亦我笑，夜梦车两厢。
一坐三十秋，林篁郁相望。
花鸟天语默，烟云野行藏。
四月二十三日始设酒禁试东坡羹一本港春味
敖陶孙（宋代）

去夏苦多雨，势若无炎官，
今晨迫重午，香黍仍胶槃。
天机杳难测，人言亦多端。
祗今原田上，立苗未妨寒。
但愿含颖时，借日开迷漫。
蟪蛄尔何知，煦煦啼夜阑。
后溪二首
华岳（宋代）

蓬窗夜雨短长梦，啼鸟唤人新旧愁。
万里论文一樽酒，醉和明月一扁舟。